આમાં સૌથી સામાન્ય વાત હોય તો એ છે કે સોશિયલ મિડિયાની બદમાશી ચાલુ જ રહેત, જો લોકોએ વિરોધ ન કર્યો હોત. મુખ્ય પ્રવાહના મિડિયા (છાપાં, ટીવી ચેનલ, વેબસાઇટ) વગેરે પક્ષપાતી હતાં એટલે જ લોકો સોશિયલ મિડિયા તરફ વળ્યાં હતાં. સોશિયલ મિડિયા મુક્ત અને નિષ્પક્ષી હતું. તેના પર એ સમાચારો પણ મળી રહેતા હતાં જે મુખ્ય પ્રવાહનું મિડિયા છાપતું નહોતું. મુખ્ય પ્રવાહના મિડિયાના વપરાશકારો (છાપાંની બાબતમાં વાચક અને ટીવી ચેનલની બાબતમાં દર્શક)ને પોતાની પ્રતિક્રિયા આપવાની તક પણ મળતી નહોતી. છાપાંઓ વાચકોના પત્રો માટે ઓછી જગ્યા ફાળવવા લાગ્યાં હતાં, કેટલાકે તો બંધ જ કરી દીધાં હતાં, તો ટીવી ચેનલો પર તો દર્શકોની પ્રતિક્રિયા માટે કોઈ જગ્યા જ નહોતી, હા, વેબસાઇટ પર વાચકો જરૂર પોતાની પ્રતિક્રિયા આપી શકતાં હતાં. પરંતુ ટ્વિટર, ફેસબુક પર લોકો પોતાની પ્રતિક્રિયા મુક્તમને આપવા લાગ્યાં.